Nevi Zuairina

Nevi Zuairina (lahèr 20 Sèptember 1965) panèka politikus Indonesia ḍâri Partai Keadilan Sejahtera (PKS) sè ajâbhât mènangka angghuta Dewan Perwakilan Rakyat Republik Indonesia (DPR-RI) dhuwâ' periode sajjhek taon 2019. Nevi panèka bini ḍâri Irwan Prayitno, Gubernur Sumatera Bârâ' periode 2010–2015 bân 2016–2021, sarta Angghuta DPR-RI sajjhek 1999 kantos 2010. Polana mabhârengngaghi rakanna, panèka aktif ajâbhât mènangka Katua Tim Penggerak Pemberdayaan Kesejahteraan Keluarga (TP-PKK) Sumatera Bârâ'.

 Riwayat Oḍi' 

 Kalowarga bân Pandidighân 
Nevi Zuairina èlahèraghi è Jakarta è tangghâl 20 Sèptember 1965. Ramana, Drs. H. Zulchair Narun, panèka pansiunnan Departemèn Parindustrian Republik Indonèsia sè asalla ḍâri daèra Salido, IV Jurai, Pesisir Lao' kalabân Suku Jambak. Èbhuna, Hj. Elbiza Rose, asalla ḍâri Indarung, Lubuk Kilangan, Padang kalabân Suku Sepanjang.

Nevi molaè pandidighân è Sekolah Dhâsar 01 Pagi Rawamangun Jakarta bân lulus è taon 1978. Panèka nerrosaghi pandidighân dâ' SLTP Negeri 74 Jakarta (lulus 1981) sarta SMA Negeri 31 Jakarta (lulus 1984).

Nevi kuliah è Jurusan Kimia FMIPA Universitas Indonesia (UI) è taon 1984. È taon 1985, è omor 20 taon, Nevi akabin sareng Irwan Prayitno, mahasiswa Fakultas Psikologi UI. Abhâreng rakanna, Nevi alaksana’aghi ḍakwah bân aktif è dâlem kagiadhân sosial kamasarakadhân. Nevi dhibi' tak mare sakolana bân ampon ambu è taon 1987. Salastarèna Irwan lulus kuliah, kagiadhân ḍakwah kasebbhut èterrosaghi kalabân ngembângaghi kagiadhân ḍakwah è kampus Universitas Andalas bân IKIP Padang (samangkèn Universitas Negeri Padang). Ḍâri parnèkahan panèka, panèka èkaronèyaè sapolo orèng pottra sarta dhuwâ bellas kompoy (kantos Mei 2023).

 Sombher